**Recenzija učbenika Slovenščina in jaz 3**

Učbenik za slovenščino, namenjen dijakom 3. letnika srednjih poklicnih šol, z naslovom *Slovenščina in jaz*, je plod dela skupine avtorjev in avtoric: Tanje Slemenjak, Vida Burnika in Sergeje Jekl. Izšel bo pri Založbi Rokus Klett.

Jezikovni del učbenika ima dve osrednji poglavji: *Stavek in poved* ter *Ustvarjajmo besedila*. V prvem delu obravnava besedni red, vloge besed in besednih zvez v stavkih, tvornik in trpnik, tvorbo povedi, združevanje stavkov v povedi, strnjevanje večstavčnih povedi v enostavčne in zanikanje. V drugem delu se posveti tvorbi besedil: uradnih dopisov, življenjepisa, zaposlitvenemu razgovoru, pooblastilu ter čestitki, voščilu in sožalju.

Vsako podpoglavje uvaja simpatična risba s humornim spremnim besedilom v oblačkih, ki je namenjena uvodni motivaciji (oz. *ogrevanju*, kot so to poimenovali avtorji učbenika), hkrati pa dijakom že nakaže, o čem se bodo učili. V nekaterih podpoglavjih uvodno motivacijsko risbo dopolnjuje besedilo, ki ga morajo dijaki prebrati in odgovoriti na vprašanja, povezana z besedilom. Dijaki s tem razvijajo bralno zmožnost, hkrati pa jih učbenik spodbuja, da o obravnavani vsebini podajo svoje mnenje (npr. strinjanje ali nestrinjanje z zapisanim ipd.).

Slovnične naloge v nadaljevanju se pogosto vsebinsko navezujejo na izhodiščno besedilo. Najprej je slovnica na kratko in stopnji izobraževanja primerno predstavljena v modrih okvirčkih, tako da se jasno loči od preostalega besedila. Posebnosti, na katere morajo biti dijaki posebej pozorni, so navedene v rumenem okvirčku, zapisane z modro pisavo, da še bolj odstopajo. Teoriji sledijo praktične vaje različnih zahtevnostnih stopenj.

Učbenik spodbuja razvijanje vseh sporazumevalnih dejavnosti: poslušanje, govorjenje in pogovarjanje ter branje, pisanje in dopisovanje. Vsako poglavje se začne s kratko napovedjo, o čem se bodo učenci v okviru določene učne teme učili, in s krajšo razlago oz. s pravili. Razlagi sledi krajše zapisano ali govorjeno besedilo, ki je izhodišče za pogovor v razredu ali za individualno delo. Ob vprašanjih in nalogah raznih tipov in različnih zahtevnostnih ravni učenci sami prihajajo do spoznanj, poglabljajo svoje znanje in razvijajo sporazumevalno zmožnost.

Ob koncu učbenika je še priloga z naslovom *Povzemimo*. V njej so na dveh straneh v obliki grafa pregledno prikazani *Slovenski jezik in njegove družbene zvrsti*. Izpostavljeni so ključni jezikoslovni termini, ob najpomembnejših so dodane še kratke definicije. Različne barve prispevajo k večji preglednosti.

Učbenik za slovenščino v 3. letniku srednjih poklicnih šol *Slovenščina in jaz* je pregleden in zgledno oblikovan. Besedni del dopolnjujejo fotografije in humorne ilustracije. Spremna besedila dijaku odpirajo pogled v svet zaposlitve oz. njenega iskanja. Slovnične teme so obdelane dovolj podrobno, a ne preveč teoretično, da bi dijake odvrnile od učenja.

Učbenik je dobro zasnovan. Dijake bo ustrezno pripravil na pot iskanja prve zaposlitve in jih opremil z informacijami, ki jih bodo potrebovali, ko se bodo pripravljali na razpise in prve zaposlitvene pogovore. Učbenik je skladen s sodobnimi spoznanji jezikoslovne/slovenistične stroke in z učnim načrtom za slovenščino ter primeren za stopnjo šolanja, ki ji je namenjen.

Dr. Nataša Hribar